“Svi rukovoditelji organizacijskih jedinica dužni su obvezati svoje policijske službenike koji imaju prebivalište na području Policijske postaje Gruda, Policijske postaje Metković i Policijske postaje Ploče da za svoju adresu sačine službenu bilješku u kojoj će navesti sve osobe koje stvarno prebivaju na toj adresi, kao i popis osoba koje na toj adresi ne žive, a u sustavu se vode na toj adresi”, navodi se u internom dopisu koji potpisuje Tonći Radibratović, načelnik Policijske uprave dubrovačko-neretvanske, a do kojeg je došao Jutarnji list.

Rok do kada policijski službenici, naime, moraju predati spomenute bilješke istekao je jučer, 24. siječnja. Taj dopis je, neslužbeno doznajemo, unio nemir među dio policajaca sa spomenutih područja, a ravnodušni nisu ostali ni u redovima lokalnog HDZ-a, smatraju da cijela akcija ima političku pozadinu te da Most priprema teren za lokalne izbore u svibnju.

- Most provodi ‘čistku’ HDZ-ovih birača, pa ovakva se brisanja nisu radila ni u vrijeme Tita - komentira naš izvor blizak vrhu metkovskog HDZ-a te dodaje da je uoči parlamentarnih izbora u Metkoviću ‘obrisano’ oko tisuću ljudi, ali da je nevjerojatno da sad “tjeraju policajce da prijavljuju svoju rodbinu”. Taj dopis je, neslužbeno doznajemo, iznenadio i neke policajce, a ima i onih koji drže da je u najmanju ruku “nespretno napisan”.

- Od nas se traži da, slikovito rečeno, ‘drukamo’ svoju rodbinu - komentira jedan policajac.

Iz Sindikata policije kažu da su upoznati s tim dopisom te policijskim službenicima poručuju da “nisu dužni sami sebe inkriminirati, kao ni najbliže srodnike”.

No, bivši ministar pravosuđa, SDP-ovac Orsat Miljenić, je, pak, iznenađen reakcijom policajaca.

- Pa nezakonito je na svojoj adresi imati prijavljenu osobu koja na njoj ne živi. Ovaj dopis više mi nalikuje na upozorenje policajcima s tih područja da odjave ljude sa svojih adresa, ako ih imaju prijavljene, da se ne bi dogodilo da provjeravaju druge građane dok na svojoj adresi imaju nelegalno prijavljene ljude - komentirao je Miljenić.

Poznato je, naime, da u pograničnim područjima postoji problem s ljudima koji na svojim adresama fiktivno prijavljuju osobe koje žive s druge strane granice kako bi u Hrvatskoj mogle ostvariti brojna prava.

- Svaki policajac dobio je u zadatak provjeriti svoju ulicu ili zgradu - objašnjava nam naš izvor. Nalog za takvo postupanje, navodi se na početku spomenutog dopisa, dao je sam ministar: “Poštovani, kako vam je poznato, temeljem naloga ministra intenzivirano je postupanje u vezi članka 12. Zakona o prebivalištu...”. Iako su nam iz Ministarstva unutarnjih poslova jučer odgovorili kako se ta akcija odnosi na područje cijele Hrvatske, naš sugovornik iz policije kaže da je takav dopis navodno išao samo prema policijskim postajama na području Dubrovačko-neretvanske županije. Iz Ministarstva unutarnjih poslova jučer nisu konkretno komentirali gdje je išao ovaj dopis nego su samo kazali da u postupku provjera prebivališta “ne obavljaju terenske provjere za one građane za koje osobno znaju da stanuju na prijavljenoj adresi” te da se “akcija odnosi na područje cijele Republike Hrvatske, a provodi u cilju izbjegavanja nepotrebnog uznemiravanja građana”.

“Prema članku 12. Zakona o prebivalištu, policijska uprava na čijem području osoba ima prijavljeno prebivalište, po službenoj će dužnosti donijeti rješenje o odjavi prebivališta osobe ako se terenskom provjerom utvrdi da osoba stvarno ne živi na prijavljenoj adresi ili o tome bude obaviještena od strane tijela javne vlasti te drugih pravnih i fizičkih osoba”, navodi se u odgovoru MUP-a.

U metkovskom HDZ-u, pak, neslužbeno komentiraju da će Most ovakvim akcijama samo dodatno “osiromašiti Metković”, a i tvrde da su prilikom prošle akcije imali i brojne propuste te da su odjavili i ljude koji zaista žive na tim adresama.

- Znam da su odjavili jednu ženu, koja je tek nakon deset mjeseci shvatila da je odjavljena sa svoje adrese - govori nam izvor iz HDZ-a.